Lectio Divina

*fuq il-Vanġelu tal-Ħadd*

7 Ħadd tal-Għid / Tlugħ il-Mulej fis-Sema

Sena Ċ

Lq 24:46-43

Il-vanġelu ta’ dan il-Ħadd jseħħ fiċ-ċenaklu fil-jum tal-qawmien, ikompli Betanja fejn Ġesù jiġi meħud fis-sema u mbagħad jintemm mill-ġdid Ġerusalemm, fejn l-appostli jgħixu fit-tifħir lil Alla u fl-istennija ta’ Dak imwiegħed mill-Missier. Wara r-rakkont tal-qawmien (24,1-12), insibu l-laqgħa mad-dixxipli ta’ Emmaus (24,13-35) u mbagħad il-laqgħa ta’ Ġesù “mal-Ħdax u ma’ sħabhom” (24,36-48). Hu kapitlu mimli sorpriżi, għax il-konvinzjonijiet kollha tad-dixxipli ġew maqluba ta’ taħt fuq. Huma stennew Messija rebbieħ, il-ġust protett minn Alla, imma Ġesù safa maqtul u donnu abbandunat. Huma mbagħad ħasbu li spiċċa kollox, imma kollox kien għadu se jibda. Għalhekk, fil-kuntest ta’ ħafna reżistenzi u dubji, Ġesù jlaqqa’ lid-dixxipli mal-verità tal-Qawmien permezz ta’ diversi provi, u jiftħilhom moħħhom biex jifhmu l-Iskrittura (24,45). Infatti, f’dan il-kapitlu kontinwament niltaqgħu ma’ Ġesù li jgħin lid-dixxipli jaqraw il-ġrajjiet fid-dawl tal-Iskrittura u fid-dawl tal-kliem tiegħu stess (24,7: “ftakru x’kien qalilkom li jeħtieġ li Bin il-bniedem jiingħata f’idejn il-midinbin...”), u fl-istess waqt jagħrfu jinterpretaw l-Iskrittura permezz tal-ġrajjiet stess ta’ Ġesù. Il-fatt jibqa’ li dan kollu juri li Alla qed imexxi l-ġrajjiet fil-providenza tiegħu, permezz tal-*jeħtieġ* tiegħu (24,7.25-27.32.44-47).

Is-silta tintroduċi wkoll il-preżenza l-ġdida ta’ Ġesù fost id-dixxipli tiegħu. L-għeluq tal-vanġelu ta’ Mt jinsisti fuq is-setgħa ta’ Ġesù u l-preżenza kontinwa tiegħu sal-aħħar taż-żmien (Mt 28,20). F’Lq l-insistenza hi dwar Ġesù li jitlaq imma biex ikun preżenti b’mod ġdid. It-tweġiba għat-talba tad-dixxipli, “ibqa’ magħna...” hi l-qsim tal-ħobż u l-qalb imkebbsa hu u jkellimhom fit-triq u jfissrilhom l-Iskrittura’; hi d-don tal-Ispirtu li jagħmel preżenti lil Ġesù fil-qalb tal-komunità tiegħu. Fl-istess waqt Ġesù jġib għall-milja l-iskop tal-ħajja tiegħu – is-sema, fi ħdan il-Missier – u juri wkoll lilna l-iskop tal-ħajja tagħna. Sadanittant id-dixxipli huma fdati bl-istess ħajja u missjoni tal-Iben.

*46U qalilhom: “Hekk kien miktub, li l-Messija jbati u fit-tielet jum iqum mill-imwiet, 47u li l-indiema għall-maħfra tad-dnubiet tixxandar f’ismu lill-ġnus kollha, ibda minn Ġerusalemm. 48Intom xhud ta’ dan.*

It-tbatija, il-qawmien u x-xandir tal-indiema għall-maħfra tad-dnubiet lill-ġnus kollha huma l-pjan ta’ Alla, huma l-istil tiegħu, huma l-għażliet tiegħu. Kollha però jistgħu joħolqu diffikultà għall-mod kif is-soltu aħna nistennew li jsiru l-affarijiet: l-imħabba li tasal sal-mewt; Alla li jaħdem fil-mewt, fit-telfien, fiċ-ċokon u l-abbandun; il-konverżjoni; il-maħfra; ix-xandir lil kulħadd flok lill-ftit, huma kollha kriterji differenti minn tagħna. Iżda issa kull ġrajja u azzjoni tagħna għandha tinqara fid-dawl ta’ dan kollu li hu l-qofol tal-missjoni ta’ Ġesù. Tant hu hekk li din hi tema ċentrali tal-kapitlu kollu. In-‘novita’, meta mqabbel mal-bqija tal-kapitlu, hi ‘ż-żieda’ ta’ v.47 dwar ‘l-indiema għall-maħfra tad-dnubiet li tixxandar f’ismu lill-ġnus kollha’; din hi wkoll parti mill-Iskrittura, parti mill-pjan. Imma fl-istess waqt nafu li din kienet l-istess missjoni ta’ Ġesù, li ‘ġie jsejjaħ mhux lil ġusti iżda lill-midinbin għall-indiema’ (5,32) u anke dak li ħabbar Ġwanni l-Battista li ġie “jxandar magħmudija ta’ ndiema għall-maħfra tad-dnubiet”, biex hekk titħejja t-triq tal-Mulej (3,3-4).

Il-konverżjoni tikkonsisti f’bidla tal-moħħ (*metanoia*) li mbagħad turi ruħha f’bidla fl-imġiba. U din il-konverżjoni hi marbuta mal-maħfra tad-dnubiet. Kif? Billi b’xi mod donnha tippreċediha, imma fl-istess waqt billi ssegwiha. Infatti jidher li l-konverżjoni hi l-istess esperjenza tal-maħfra ta’ Alla, tad-don gratwit tiegħu. F’Lq 15 naqraw għal aktar minn darba li “ikun hemm aktar ferħ għal mindeb wieħed li jindem...” (15,7.10), imma fir-rakkont tan-nagħġa u tad-drakma l-mitlufa, l-azzjonijiet tat-tiftix huma kollha tar-ragħaj u tal-mara rispettivament. In-nagħġa u sa ċertu punt id-drakma, ma għamlu xejn ħlief intilfu. Għalhekk wieħed jista’ jistaqsi: fhiex kienet tikkonsisti ‘l-indiema/konverżjoni’ tan-nagħġa, jew tad-drakma? Hu ċar li qabelxejn kollox huwa don ta’ Alla; xi ħadd li jaħfirli, li jsalvani, u din l-esperjenza miegħu twassal imbagħad għall-bidla. Fil-*Benedictus* naqraw: “u tgħarraf lill-poplu tiegħu bis-salvazzjoni, bil-maħfra ta’ dnubiethom” (1,77), u fl-innu Kristoloġiku ta’ Efesin naqraw: “Fih aħna għandna l-fidwa bid-demm tiegħu, il-maħfra tad-dnubiet, skont l-għana tal-grazzja tiegħu. Biha fawwarna fl-għerf u l-għaqal kollu” (Efes 1,7-8). Ara wkoll At 10,43; 13,38-39.

Din l-aħbar għandha titwassal lil kull bniedem fid-dinja (2,30-32). Dan mhux dejjem ċar, kemm għalina u kemm għall-Knisja kollha; r-reżistenzi fil-bidu tal-knisja u anke f’ħajjitna llum jixhdu għal dan. U se tibda minn Ġerusalemm, il-post fejn seħħew il-mewt u l-qawmien. Huwa dan li jagħti l-identità lid-dixxiplu u għalhekk jeħtieġ li jibqa’ marbut magħha. Infatti fl-Atti tal-Appostli, anke meta l-missjoni tmur lill’hinn minn Ġerusalemm, xorta kontinwament terġa’ ddur lura lejja (Ara Iż 2,1-3 għall-isfond tal-A.T.). Barra minn hekk, il-milja tar-rivelazzjoni u tas-salvazzjoni trid tixxandar ukoll f’Ġerusalemm, il-post li kien iqies lilu nniffsu bħala l-milja u l-qofol ta’ kollox. Hemmhekk ukoll hu meħtieġ l-ftuħ tal-qalb.

Ta’ dan kollu l-appostli huma ‘xhieda’, li ma jfissirx sempliċement persuni li raw, imma wkoll li lesti jixhdu b’kuraġġ u jagħtu ħajjithom għal dak li raw u semgħu. Infatti l-protagonisti tal-Atti huma kollha msejħa b’dan il-mod tul ir-rakkont.

*49U jiena, araw, nibgħat fuqkom lil dak li wiegħed Missieri. Imma intom ibqgħu fil-belt, sa ma Alla jkun libbiskom bil-qawwa tiegħu.”*

Il-wegħda tal-Missier hija l-magħmudija bl-Ispirtu s-Santu (At 1,4-5.8; 2,33), mibgħut mill-Iben u mill-Missier. Il-missjoni tad-dixxipli se sseħħ għax huma jirċievu din il-qawwa mill-għoli. L-ewwel azzjoni tagħhom infatti hi li jibqgħu, joqogħdu (inattivi) fil-belt, għax m’hiex ser tkun is-sempliċi esperjenza jew kapaċità tagħhom li twassalhom iwettqu l-missjoni afdata lilhom, imma l-libsa l-ġdida li ser jingħataw, bħal Marija li ‘fuqha ser jiġi l-Ispirtu s-Santu, u l-qawwa tal-Għoli tixħet id-dell tagħha fuqha’ (2,35) (ara wkoll Lq 4,14-19). Il-belt, imbagħad, li tirrapreżenta l-ħajja ta’ kuljum, ir-realtà ta’ ħajti, hi l-post fejn ser nirċievi l-Ispirtu. Fis-sular ta’ fuq imma fil-belt! L-Ispirtu s-Santu nirċevuh mhux maqtugħin mir-realtà imma fir-realtà! L-Ispirtu s-Santu mhux aljenazzjoni imma dak li jdaħħalna aktar fil-fond tar-realtà u l-missjoni tagħna; nibdew inħobbuha aktar u ngħixuha bi prospettiva ġdida.

Il-bniedem, wara id-dnub (Ġen 3) ma jibqax komdu bl-għera tiegħu; għandu problema bid-dgħufija u l-faqar tiegħu. U għalhekk jagħmel libsa hu, b’dak li jsib fl-art, imma xorta ma jiflaħx iħares lejn Alla, xorta ma jsolvi xejn. Aħna wkoll kontinwament nilbsu l-affarijiet ta’ hawn – vanaglorja, opri tagħna, suċċessi, kompensazzjonijiet, proġetti... – u qatt ma nħossuna mgħottija kompletament; nibqgħu nħossuna għerja, nieqsa mill-protezzjoni. Imbagħad fl-aħħar tar-rakkont, Alla jagħmel hu stess libsa lil Adam u Eva (Ġen 3,21), att patern, u tħabbira ta’ dak li ser jiġri b’mod definittiv ma’ Ġesu. Infatti hu jlibbisna bil-“qawwa tiegħu”; l-istess ħajja ta’ Alla ser tingħata lilna. Minn bnedmin immarkati mill-biża’ tal-mewt u d-dnub nilbsu l-libsa tal-Iben u għalhekk nistgħu ngħixu ċerti mill-providenza ta’ Alla. “Tinkwetawx ruħkom għal ħajjitkom, x’se tieklu jew x’tixorbu anqas għal ġisimkom x’se tilbsu...” (Mt 6,25-34). Il-libsa ta’ Ġesù u tagħna hi l-ħajja ta’ Alla, l-istess relazzjoni mal-Missier. Hu dan li jeħlisna mill-għera u l-biża’. Issa jista’ jkolli *habitus* ġdid kif naffronta u nħares lejn il-ħajja, u kif ngħix il-missjoni. (“Imbagħad l-ispirtu ġie fuq – *libbes* – Għamasaj, il-kap tat-tletin, u qal...” – 1Kron 12,19).

*50Imbagħad ħadhom sa ħdejn Betanja, u rafa’ idejh u berikhom. 51U ġara li, huwa u jberikhom, infired minnhom u kien meħud fis-sema. 52Huma nxteħtu fl-art jagħtuh qima, u mimlijin b’ferħ kbir reġgħu lura lejn Ġerusalemm, 53u qagħdu l-ħin kollu fit-tempju jbierku lil Alla.*

Hu f’Lq-At biss (u fil-konklużjoni miżjuda ta’ Mk) li nsibu rakkont tal-axxensjoni ta’ Ġesù. Dan il-ġeneru narrattiv hu magħruf kemm fil-letteratura biblika u anke f’dik pagana. It-tlugħ fis-sema hi l-istqarrija tal-glorifikazzjoni ta’ Ġesù; Ġesù li jidħol fl-isfera ta’ Alla, fis-sema. Fl-isfond aktarx għandna fost l-oħrajn ir-rakkonti ta’ Mosè u Elija, it-tnejn meħuda s-sema, u t-tnejn protagonisti diġà fil-ġrajja tat-Trasfigurazzjoni (9,28-36). F’din il-ġrajja huma kienu jitħaddtu miegħu “fuq it-tmiem (l-eżodu) ta’ ħajtu li kellu jseħħ f’Ġerusalemm”. Barra dan f’9,51 naqraw: “meta qorob għalih iż-żmien li fih kellu jittieħed mid-dinja (tat-tlugħ tiegħu)...”. Fit-tluq ta’ Mosè u Elija l-Ispirtu tagħhom kien mogħti lis-suċċessuri tagħhom (Dt 34,9; 2Slat 2,9.14). Hekk ukoll ser jiġri hawnhekk, xi ħaġa li mbagħad toħroġ b’aktar enfasi fir-rakkont tal-Atti.

Infatti fis-silta tal-lum Ġesù joħroġhom (*exago*) sa ħdejn Betanja biex iwassalhom fejn ser ikun hu, għand il-Missier, fl-art imwegħda, il-post tal-ħelsien. Imbagħad kontinwament naqraw dwar il-barka (x3 f’erba’ versi). Fil-kuntest Lhudi l-barka tirreferi għall-forza vitali, għall-fekondità, ħajja, tnissil. Il-barka tirreferi għal twelid ġdid anke fost it-tifrik u n-nixfa.

Hu jbierek filwaqt li jerfa’ jdejh, sinjal kemm ta’ rebħa u kemm ta’ barka, speċjalment dik saċerdotali (Eż 17,11; Lev 9,22-23; Num 6,23; Sir 50,20-21). Il-Vanġelu ta’ Lq jibda f’Ġerusalemm b’barka li Żakkarija ma jgħidx għax hu mutu u issa jintemm b’Ġesu li jbierek u bl-appostli li fit-tempju stess “jbierku lil Alla”. Barra minn hekk il-barka kienet l-att patern li permezz tiegħu jingħata l-ġid lill-iben, bħal fil-każ ta’ Iżakk, Ġakobb u Għesaw (Ġen 27). Il-barka kienet marbuta mal-mument tat-tluq tal-missier. Fl-istess waqt dan kien il-mument meta t-tifel se jsir importanti hu, responsabbli u aktarx missier. Fir-Raba’ Vanġelu dan hu miġbur fil-kelmiet: “‘Kif il-Missier bagħat lili, hekk jien nibgħat lilkom.’ Kif qal hekk, nefaħ fuqhom u qalilhom: ‘Ħudu l-Ispirtu s-Santu...” (Ġw 20,21-23). Ġesù jagħtina li aħna nwettqu l-opra li kienet fdata f’idejh. Imma dan jinvolvi t-tluq tiegħu, bħalma ġara ftit qabel mad-dixxipli ta’ Emmaus (24,31), u hekk tibda l-fażi ‘adulta’. F’kelma oħra hawn isseħħ it-trasformazzjoni milli nkunu orjentati lejna nfusna għal li nkunu orjentati l-barra minna, lejn il-Missier u lejn l-oħrajn. Issa tista’ tibda l-missjoni.

Ir-riżultat hu l-ferħ, tema ħafna għal qalb Lq, marbuta mal-messija u d-doni tiegħu (1,14; 2,10; 8,13; 10,17; 15,7.10). Riżultat ieħor huwa l-atteġjament ta’ barka lil Alla fit-tempju, għax l-imbierka jbierku. Dawn huma dawk li jirrikonoxxu li kollox hu grazzja (1,64; 2,28).

Il-vanġelu ta’ Lq jispiċċa fejn beda, fit-tempju (1,8). Hu post ċentrali li jfakkar fil-preżenza ta’ Alla u fl-għemejjel tiegħu fl-istorja tas-salvazzjoni. Fl-istess waqt issa t-tempju huwa Ġesù u dawk kollha li huma mogħnija bl-Ispirtu tiegħu. Għaldaqstant it-tieni parti tal-opra ta’ Lq tispiċċa f’dar, f’Ruma (At 28,30-31), għax “meta jiġi fuqkom l-Ispirtu s-Santu, intom tirċievu l-qawwa, u tkun xhieda tiegħi f’Ġerusalemm, fil-Lhudija kollha u s-Samarija u sa truf l-art” (At 1,8).